**Manuel García Vázquez**, chamado **Buciños**, nado o 10 de decembro de 1938 en Buciños (Carballedo) é un escultor galego. A vila de orixe deste escultor rematou por configurar o seu nome ata o punto de ser coñecido polo citado topónimo, coma se realmente fose o seu primeiro apelido.

Foi Blanco Amor quen o convenceu de coller o nome do seu lugar.

Traxectoria profesional
-----------------------

*A Rianxeira*, escultura en Rianxo.
Practicamente, toda a súa obra realizouna en Ourense, vinculado ao grupo que auspiciou o escritor Vicente Risco, e que reunía a novos artistas na taberna de Tucho, e que foi denominado Os Artistiñas pola súa extrema mocidade. Do grupo formaban parte Xaime Quessada Porto, Xosé Luís de Dios, Acisclo Manzano, Xavier Pousa e Arturo Baltar.

Estatua a Castelao, cando estaba xunto ao Museo de Pontevedra.
Comezou traballando a madeira, e inicialmente acusou influencias de Cristino Mallo e talvez de Antón Failde Gago, onde aproveitaba as vetas para simular roupaxes e pregas. Máis tarde traballaría o bronce e con frecuencia acudiu ás cavidades, a imaxinarios «rotos» na morfoloxía das súas pezas, que vagamente o identificarían con Henry Moore, aínda que quizais teña influencias de Julio González. As curvas pronunciadas e os volumes a un tempo rotundos e suaves danlle á escultura de Buciños unha moi definida personalidade.

Seis figuras alegóricas (pintura, teatro, escultura, literatura, cine e música) entre os cabalos de Oliveira no Teatro García Barbón.
Realizou numerosas exposicións en España e no estranxeiro. Está representado en todos os museos de Galiza e en numerosas institucións públicas e coleccións particulares. Os seus monumentos, a personaxes históricos ou con afán puramente ornamental, abundan nas cidades galegas. Habitualmente traballa formatos pequenos, aínda que tamén ten practicado a monumentalidade.

En 2020 o Centro Cultural Marcos Valcárcel de Ourense estreou unha exposición súa na que se mostraba toda unha vida dedicada a esculpir a través de 60 pezas creadas desde 1962 nas que o artista achegou a súa mirada e estilo.

Recoñecementos
--------------

Forma parte da galería de personaxes ilustres de Carballedo, e en 2020 foi nomeado fillo adoptivo da provincia de Ourense.

En 2020 recibiu o Premio Trasalba.

En 2023 recibiu o XXXIX Premio Celanova, Casa dos Poetas.

Notas
-----

1. ↑  "Buciños, o escultor coa sabiduría do labrego, é Fillo Adoptivo de Ourense". *La Voz de Galicia*. 2022-09-21. Consultado o 2022-09-22.
2. ↑  "Buciños, una vida de arte". *La Región* (en castelán). 2020-03-06. Consultado o 2020-03-08.
3. ↑  "Personaxes Ilustres". *www.concellocarballedo.es*. Consultado o 2019-01-25.
4. ↑  "Nomean Fillo Adoptivo da provincia de Ourense a Manuel Buciños". *El Correo Gallego*. 25 de setembro de 2020.
5. ↑  Elisabet Fernández (25 de abril de 2021). "Buciños recolle o Trasalba: "Grazas a don Ramón fago escultura que comunica"". *La Región*.
6. ↑  "Manuel Buciños, distinguido co XXXIX Premio "Celanova, Casa dos Poetas"". *O Sil, periódico en galego de información xeral*. 2023-03-18. Consultado o 2023-03-18.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Manuel García de Buciños Modificar a ligazón no Wikidata*** |

Casa natal do escultor en Buciños
### Bibliografía

* Pablos Holgado, F. (1981): *Plástica galega*. Vigo, Caja de Ahorros Municipal de Vigo.
* Pablos Holgado, F. (1994): *Pousa e Buciños*. Santiago de Compostela, Xunta de Galicia.
* Vázquez Trabazo, L. (1978): *Pedra, barro, bronce*. Deputación de Ourense.

### Ligazóns externas

* Manuel García de Buciños na Colección Afundación.

|  |  |
| --- | --- |
| Control de autoridades | 
* Wd: Q12392735
* WorldCat
* VIAF: 13575569
* BNE: XX1724282
* FAST: 28214
* ISNI: 0000 0000 5941 361X
* LCCN: n78086706
* SUDOC: 088660079

 |